 45 ຄົນເສຍຊີວິດ ເວລາພວກມືປືນ ໂຈມຕີລົດບັສ ທີ່ ກາຣາຈີ 
ຕຳຫຼວດກ່າວວ່າ ພວກມືປືນຜູ້ຊາຍ 6 ຄົນ ຂີ່ລົດຈັກມາ ແລ້ວກໍທຳການໂຈມຕີ ແລະຂຶ້ນໄປໃນລົດບັສ ຍິງປືນສາດໃສ່ຄົນໂດຍສານ ເຮັດໃຫ້ 45 ຄົນເສຍຊີວິດ.
ບັນດາເຈົ້າໜ້າທີ່ປາກິສຖານ ກ່າວວ່າ ພວກມືປືນຈຸນຶ່ງ ໄດ້ ໂຈມຕີລົດບັສຄັນນຶ່ງທີ່ນະຄອນກາຣາຈີໃນວັນພຸດມື້ນີ້ໂດຍໄດ້ ສັງຫານປະຊາຊົນຢ່າງໜ້ອຍ 45 ຄົນ ພວກທີ່ເສຍຊີວິດໄປນີ້ ແມ່ນພວກຊາວມຸສລິມ ນິກາຍ Shi’ite ສາຂາ Ismaili ຊຶ່ງ ເປັນສາສະໜາກຸ່ມນ້ອຍ ນາຍພົນ Ghulam Haider Jamail ຫົວໜ້າຕຳຫຼວດປະຈຳ ແຂວງ ກ່າວວ່າ ພວກມືປືນຜູ້ຊາຍ 6 ຄົນຂີ່ລົດຈັກມາ ໄດ້ດັກ ສະກັດໂຈມຕີແລະຂຶ້ນໄປໃນລົດບັສ ແລ້ວກໍຍິງປືນສາດໃສ່ ພວກຄົນໂດຍສານໃນລົດ ພວກທີ່ເຫັນເຫດການ ກ່າວຕໍ່ຕຳຫຼວດວ່າ ພວກຄົນໂດຍສານໄດ້ພາກັນຄຶດວ່າພວກມືປືນຈະທຳການປຸ້ນສະດົມເຂົາເຈົ້າ ດັ່ງນັ້ນພວກເຂົາເຈົ້າຈຶ່ງພາກັນມອບສິ່ງຂອງຕິດໂຕທັງໝົດຂອງພວກເຂົາເຈົ້າ ພ້ອມທັງໂທ ລະສັບມືຖື ແລະເງິນຄຳໃຫ້ພວກມືປືນໃນທັນທີ ໂດຍຮ້ອງຂໍບໍ່ໃຫ້ເຂັ່ນ ຂ້າພວກເຂົາເຈົ້າ ແຕ່ພວກຄົນຮ້າຍໄດ້ສັ່ງໃຫ້ພວກເຂົາເຈົ້າກົ້ມຫົວລົງ ແລະເປີດສາກຍິງປືນອັດຕະໂນມັດໃສ່ພວກເຂົາເຈົ້າ ພວກທີ່ເຫັນເຫດການເວົ້າຕື່ມວ່າ ພວກມືປືນຈົ່ງຊີວິດເດັກນ້ອນສອງຄົນແລະຄົນຂັບລົດບັສໄວ້ ໂດຍບອກຄົນຂັບລົດໃຫ້ຂັບລົດບັສໄປຍັງໂຮງໝໍ ຫົວໜ້າທີມສືບສວນສອບສວນອາຊະຍາກຳ ກ່າວຕໍ່ບັນດານັກຂ່າວວ່າ ຫຼັກຖານທີ່ເກັບກຳມາໄວ້ຈາກບ່ອນເກີດເຫດ ຊີ້ໃຫ້ເຫັນວ່າພວກອາວຸດ ທີ່ຮວມທັງ “ປືນອັດຕະໂນມັດ SMGs ແລະປືນສັ້ນ 9 ມມ ” ໄດ້ຖືກໃຊ້ໃນການໂຈມຕີຄັ້ງນີ້ ຢ່າງໜ້ອຍມີແມ່ຍິງ 16 ຄົນຮວມຢູ່ໃນຈຳນວນພວກທີ່ເສຍຊີວິດໄປນັ້ນ ປາກົດວ່າ ພວກໂຈມຕີ ໄດ້ພາກັບຫຼົບໜີໄປຈາກສະຖານທີ່ເກີດເຫດ ບັນດາເຈົ້າໜ້າທີ່ໄດ້ປິດລ້ອມບໍລິເວນທີ່ເກີດເຫດນີ້ໄວ້ ແລະໄດ້ບັນທຸກພວກທີ່ໄດ້ຮັບບາດເຈັບໄປຍັງໂຮງໝໍແຫ່ງຕ່າງໆ ໃນຂະນະດຽວກັນຜູ້ບັນຊາການກອງທັບປາກິສຖານນາຍພົນ Raheel Sharif ໄດ້ລົບ ລ້າງແຜນການເດີນທາງໄປຍັງສີລັງກາ ທີ່ມີການວາງແຜນໄວ້ກ່ອນໜ້ານັ້ນ ຍ້ອນການໂຈມຕີລົດບັສ ໃນນະຄອນກາຣາຈີນີ້ ໂຄສົກກອງທັບ ໄດ້ລົງຂ່າວຂໍ້ມູນນີ້ ຜ່ານທາງ twitterຂອງ ທ່ານ